CELEX: 32014D0426
Language: ro
Date: 2014-07-01 00:00:00
Title: 2014/426/UE: Decizia Comisiei din 1 iulie 2014 de autorizare a Regatului Unit să aplice derogări de la anumite norme comune privind siguranța aviației în conformitate cu articolul 14 alineatul (6) din Regulamentul (CE) nr. 216/2008 al Parlamentului European și al Consiliului [notificată cu numărul C(2014) 4355]  Text cu relevanță pentru SEE

3.7.2014   
            
            
               RO
            
            
               Jurnalul Oficial al Uniunii Europene
            
            
               L 196/35
            
         DECIZIA COMISIEI
   din 1 iulie 2014
   de autorizare a Regatului Unit să aplice derogări de la anumite norme comune privind siguranța aviației în conformitate cu articolul 14 alineatul (6) din Regulamentul (CE) nr. 216/2008 al Parlamentului European și al Consiliului
   
      
         [notificată cu numărul C(2014) 4355]
      
   
   (Text cu relevanță pentru SEE)
   
      (2014/426/UE)
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE (1), în special articolul 14 alineatul (7),
   întrucât:
   
               (1)
            
            
               Regatul Unit și-a făcut cunoscută intenția de a acorda o aprobare care derogă de la normele comune privind siguranța aviației prevăzute în Regulamentul (UE) nr. 1178/2011 al Comisiei (2). În conformitate cu articolul 14 alineatul (7) din Regulamentul (CE) nr. 216/2008, Comisia a evaluat necesitatea derogării propuse și nivelul de protecție obținut prin aplicarea acesteia, pe baza unei recomandări din partea Agenției Europene de Siguranță a Aviației (denumită în continuare „agenția”).
            
         
               (2)
            
            
               Derogarea propusă, comunicată de Regatul Unit la 2 august 2013, se referă la conversia licențelor naționale de pilot de planoare existente, prevăzută la articolul 4 alineatele (2) și (3) din Regulamentul (UE) nr. 1178/2011. Regatul Unit a susținut că derogarea este necesară pentru a se putea considera că deținătorul oricărui document de calificare neobligatoriu emis de British Gliding Association (BGA) respectă părțile relevante din anexa I la Regulamentul (UE) nr. 1178/2011, conform raportului de conversie elaborat în consultare cu agenția, în conformitate cu articolul 4 din Regulamentul (UE) nr. 1178/2011. Derogarea i-ar permite Regatului Unit să elibereze documente echivalente cu licențele LAPL(S) sau SPL și cu certificatele de instructor și de examinator conforme cu partea FCL deținătorilor unor astfel de documente de calificare.
            
         
               (3)
            
            
               De asemenea, Regatul Unit a furnizat motive care demonstrează că acordarea derogării propuse ar permite asigurarea unui nivel de protecție echivalent. Pe baza recomandării din partea agenției, emisă la 8 octombrie 2013, Comisia a concluzionat că derogarea propusă ar oferi un nivel de protecție echivalent cu cel atins prin aplicarea normelor comune privind siguranța aviației, cu condiția să fie îndeplinite anumite condiții.
            
         
               (4)
            
            
               În conformitate cu articolul 14 alineatul (7) din Regulamentul (CE) nr. 216/2008, Comisia comunică decizia sa, conform căreia un stat membru poate acorda o derogare propusă, tuturor statelor membre, care sunt îndreptățite să aplice respectiva măsură. Prezenta decizie ar trebui așadar să se adreseze tuturor statelor membre. Descrierea derogării și condițiile aferente acesteia ar trebui să fie de natură să permită altor state membre să aplice respectiva măsură atunci când sunt în aceeași situație, fără a necesita o nouă decizie a Comisiei. În acest sens, având în vedere că raportul de conversie menționat anterior nu este la dispoziția publicului, Regatul Unit ar trebui să îl pună la dispoziția celorlalte state membre, la cererea acestora. În plus, statele membre ar trebui să facă schimb de informații cu privire la aplicarea acestei măsuri, în cazul în care o aplică, în conformitate cu articolul 15 alineatul (1) din Regulamentul (CE) nr. 216/2008, întrucât această aplicare poate avea efecte în afara statelor membre care acordă derogarea.
            
         
               (5)
            
            
               Măsurile prevăzute în prezenta decizie sunt conforme cu avizul Comitetului Agenției Europene de Siguranță a Aviației,
            
         ADOPTĂ PREZENTA DECIZIE:
   Articolul 1
   Regatul Unit poate acorda aprobări care derogă de la articolul 4 alineatele (2) și (3) din Regulamentul (UE) nr. 1178/2011 și poate aplica în schimb regulile stabilite în secțiunea 1 din anexa la prezenta decizie, cu condiția ca cerințele specificate în secțiunea 2 din anexa respectivă să fie respectate.
   Articolul 2
   Toate statele membre sunt îndreptățite să aplice măsura menționată la articolul 1. Regatul Unit pune la dispoziția celorlalte state membre care doresc să aplice această măsură raportul de conversie menționat la articolul 4 alineatele (4) și (5) din Regulamentul (UE) nr. 1178/2011, la cererea statelor respective. Statele membre care pun în aplicare această măsură notifică acest lucru Comisiei, agenției și autorităților aeronautice naționale.
   Articolul 3
   Prezenta decizie se adresează statelor membre.
   
      Adoptată la Bruxelles, 1 iulie 2014.
      
         
            Pentru Comisie
         
         Siim KALLAS
         
            Vicepreședinte
         
      
   
   
      (1)  JO L 79, 19.3.2008, p. 1.
   
      (2)  Regulamentul (UE) nr. 1178/2011 al Comisiei din 3 noiembrie 2011 de stabilire a cerințelor tehnice și a procedurilor administrative referitoare la personalul navigant din aviația civilă în temeiul Regulamentului (CE) nr. 216/2008 al Parlamentului European și al Consiliului (JO L 311, 25.11.2011, p. 1).
   
      ANEXĂ
      Derogare de către Regatul Unit de la Regulamentul (UE) nr. 1178/2011 în ceea ce privește conversia calificărilor naționale ale piloților de planoare
      DESCRIEREA DEROGĂRII
      Prin derogare de la articolul 4 alineatele (2) și (3) din Regulamentul (UE) nr. 1178/2011, Regatul Unit poate aproba conversia calificărilor naționale ale piloților de planoare, precum și a calificărilor instructorilor și ale examinatorilor eliberate de către o asociație sau organizație națională în licențe conforme cu partea FCL LAPL(S) sau SPL și calificări și certificate asociate, sub rezerva condițiilor menționate în raportul de conversie elaborat în acest scop, în conformitate cu articolul 4 alineatele (4) și (5) din regulamentul respectiv.
      CONDIȚII CARE ÎNSOȚESC APLICAREA DEROGĂRII
      Prezenta derogare se aplică titularilor de calificări de pilot de planoare eliberate de British Gliding Association (BGA) înainte de 8 aprilie 2015, în conformitate cu legislația națională. Deși aceste calificări nu sunt considerate licențe în sensul Regulamentului (UE) nr. 1178/2011, ele trebuie tratate ca atare și convertite în licențe și certificate conforme cu partea FCL, în conformitate cu raportul de conversie menționat la secțiunea 1.